title: A Bizottság határozata ( 2010. október 14. ) az európai uniós gépjárműipar versenyképességével és fenntartható növekedésével foglalkozó CARS 21 magas szintű munkacsoport újraindításáról

text:
               16.10.2010

               HU

               Az Európai Unió Hivatalos Lapja

               C 280/32

         A BIZOTTSÁG HATÁROZATA
   (2010. október 14.)
   az európai uniós gépjárműipar versenyképességével és fenntartható növekedésével foglalkozó CARS 21 magas szintű munkacsoport újraindításáról
   2010/C 280/08
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   mivel:

               (1)

               A Szerződés 173. cikke az Európai Unióra és a tagállamokra ruházta azt a feladatot, hogy biztosítsák az uniós ipar versenyképességéhez szükséges feltételeket. Az EUMSz. 191. cikke előírja, hogy az Unió környezetpolitikájának hozzá kell járulnia a környezet minőségének megőrzését, védelmét és javítását célzó intézkedések előmozdításához és az éghajlatváltozás elleni küzdelemhez.

               (2)

               A Bizottság iparpolitikájának részeként az eredetileg 2005-ben indított CARS 21 folyamat („A 21. század versenyképes autóipari szabályozási kerete”) az uniós gépjárműipari szabályozás rövid, közép- és hosszú távú alakítására vonatkozóan fogalmazott meg ajánlásokat; ezek a globális versenyképesség és a foglalkoztatás javítására irányulnak, miközben a fogyasztók számára elfogadható áron további fejlesztéseket tesznek lehetővé a biztonság és a környezeti teljesítmény terén.

               (3)

               A Bizottság „EURÓPA 2020 – az intelligens, fenntartható és inkluzív növekedés stratégiája” című közleményében (1) javaslatokat terjeszt elő a közlekedési ágazat korszerűsítésére és szén-dioxid-mentesítésére, valamint az olyan új technológiák, mint például az elektromos autók népszerűsítésére. Az „Iparpolitika a globalizáció korában” kiemelt kezdeményezés célja, hogy olyan iparpolitikát hozzon létre, amely ideális környezetet teremt az erős, versenyképes és diverzifikált európai ipari bázis fenntartására és továbbfejlesztésére, és a feldolgozóipari ágazatok energia- és erőforrás-hatékonyabbá tételével előmozdítja a fenntarthatóságot. Az „Erőforrás-hatékony Európa” kiemelt kezdeményezés pedig olyan szerteágazó infrastrukturális intézkedéseket ösztönöz, mint például az elektromos mobilitás hálózati infrastruktúrájának kialakítása, az intelligens közlekedésszervezés és mindenek felett az új technológiák – köztük az elektromos és hibrid autók – népszerűsítése.

               (4)

               A Bizottság „Európai stratégia a tiszta és energiatakarékos járművekről” című közleményében (2) a rövidtől a hosszúig különféle időtávokra határoz meg célokat kutatás és az innováció ösztönzésére, az energiatermelési és -elosztási megoldások kidolgozására, a foglalkoztatás fellendítésére, továbbá a „zöld” járművek fogyasztói elfogadottságának bátorítására.

               (5)

               A CARS 21 folyamat eredményeire építve szakértői csoport felállítására van tehát szükség az európai uniós gépjárműipar versenyképességének és fenntartható növekedésének területén, és a csoport feladatait és felépítését is meg kell határozni.

               (6)

               A csoport feladata lesz, hogy segítsen azon stratégiák és intézkedések azonosításában – legyen szó uniós vagy nemzeti szintű, illetve az érdekelt felektől származó stratégiákról vagy intézkedésekről –, amelyek előmozdítják az európai uniós gépjárműipar versenyképességét és fenntartható növekedését.

               (7)

               A csoport az Európai Parlament, a Bizottság, a tagállamok, valamint az ágazat és a civil társadalom érintett képviselőiből, különösen a fogyasztók, a szakszervezetek és a nem kormányzati szervezetek képviselőiből fog állni.

               (8)

               Az eljárási szabályzatának módosításáról szóló, 2001. november 29-i 2001/844/EK, ESZAK, Euratom bizottsági határozat (3) mellékletében megállapított bizottsági biztonsági szabályok sérelme nélkül meg kell határozni, hogy a csoport résztvevői mely szabályok szerint hozhatnak nyilvánosságra információkat.

               (9)

               A bizottság tagjainak személyes adatait a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (4) megfelelően kell feldolgozni.

               (10)

               E határozat alkalmazását célszerű határozott időtartamhoz kötni. A Bizottság kellő időben megvizsgálja, hogy indokolt-e ezt az időtartamot meghosszabbítani,

         A KÖVETKEZŐKÉPPEN HATÁROZOTT:
   1. cikk
   Csoport
   Az eddig informális alapon „A 21. század versenyképes autóipari szabályozási kerete” címen létező, az európai uniós gépjárműipar versenyképességével és fenntartható növekedésével foglalkozó CARS 21 magas szintű munkacsoport (a továbbiakban: csoport) újra megalakul.
   2. cikk
   Feladatok
   A csoport feladatai a következők:

               1.

               segítséget nyújt a Bizottságnak a gépjárműipar versenyképességéhez és fenntartható növekedéséhez kapcsolódó kérdések megoldásában;

               2.

               gazdasági és statisztikai elemzésnek veti alá azokat a tényezőket, amelyek a gépjárműipari ágazat strukturális változásait meghatározzák, illetve az egyéb olyan tényezőket, amelyek befolyásolják az európai gépjárműipar versenyhelyzetét;

               3.

               támogatja a Bizottságot az EURÓPA 2020 stratégiában meghatározott szakpolitika, az „Erőforrás-hatékony Európa” kiemelt kezdeményezés, az „Iparpolitika a globalizáció korában” kiemelt kezdeményezés, valamint a tiszta és energiatakarékos járművekről szóló COM(2010) 186 közlemény végrehajtásában a versenyképes és fenntartható európai uniós gépjárműiparra irányuló célkitűzés elérése érdekében;

               4.

               hozzájárul a zökkenőmentes és kiegyensúlyozott gazdasági és társadalmi átalakuláshoz, a szerkezetátalakítási folyamatok, az új készségek és képességek, valamint a kapcsolódó szakképzési igények proaktív előrejelzése és irányítása által, figyelembe véve az „Európai együttműködés az autóiparban végbemenő változásokra való felkészülésért” kezdeményezés eredményeit is;

               5.

               egy sor ágazatspecifikus politikai ajánlást fogalmaz meg az uniós és tagállami szintű politikai döntéshozók, valamint az ipari és a civilszervezetek számára;

               6.

               magatartási szabályokat dolgoz ki a gépjárműipar vertikális megállapodásaiban részt vevő felek üzleti és szerződéses viszonyainak átláthatóbbá tétele érdekében;

               7.

               tanácsot ad a Bizottságnak az intelligens, fenntartható és inkluzív növekedésre irányuló EURÓPA 2020 stratégiája végrehajtásának egyes szempontjaival kapcsolatban.

         3. cikk
   Tagság – Kinevezés
   (1)   A csoport legfeljebb 40 tagból állhat.
   (2)   A tagok magánszemélyek, akiket személyükben neveznek ki. A csoport valamennyi tagja személyes képviselőt nevez ki az állandó előkészítő alcsoportba (a továbbiakban: előkészítő alcsoport).
   (3)   A csoport tagjait a Bizottság nevezi ki olyan magas beosztású érdekképviselők közül, akik az európai gépjárműipar versenyképességéhez és fenntartható növekedéséhez kapcsolódó területeken szaktudással rendelkeznek, és felelősségteljes munkát végeznek. A csoport tagjai a különféle érdekelt felek közül kiegyensúlyozott arányban kerülnek ki. A csoport az Európai Parlament, a Bizottság, a tagállamok, az ipari értéklánc szereplői, a szakszervezetek és a civilszervezetek (nem kormányzati szervezetek és fogyasztók) képviselőiből áll.
   (4)   A tagokat két évre jelölik ki. Addig maradnak hivatalukban, amíg a helyükbe lépő tagokat ki nem nevezik, vagy hivatali idejük le nem jár. Megbízatásuk megújítható.
   (5)   A csoport tanácskozásaihoz hatékonyan hozzájárulni többé nem képes, illetve a tisztségéről lemondó, vagy a Szerződés 339. cikkében foglalt feltételeknek meg nem felelő tag helyére az érintett tag hivatali idejének végéig terjedő időszakra új tag nevezhető ki.
   (6)   A személyes minőségükben kinevezett magánszemélyek nevét közzéteszik a Bizottság szakértői csoportjai és az egyéb hasonló entitások nyilvántartásában (a továbbiakban: nyilvántartás).
   (7)   A személyes adatok összegyűjtése, feldolgozása és közzététele a 45/2001/EK rendelettel összhangban történik.
   4. cikk
   Működés
   (1)   A csoportban az elnöki tisztséget a Bizottság egy képviselője tölti be.
   (2)   A megbeszéléseket, állásfoglalásokat, a fellépésekkel kapcsolatos tanácsokat és a csoport által ajánlott politikai intézkedéseket az előkészítő alcsoport készíti elő. E célból szoros együttműködést folytat a Bizottság illetékes szolgálataival.
   (3)   A Bizottság szolgálatainak egyetértésével a csoport az előkészítő alcsoport mellett munkacsoportokat hozhat létre, amelyek a csoport által meghatározott megbízás alapján a csoport feladataival kapcsolatos konkrét kérdéseket tanulmányoznak. A szóban forgó munkacsoportok megbízatásuk teljesítése után azonnal feloszlanak.
   (4)   A Bizottság képviselője a csoport, az alcsoport vagy munkacsoport munkájába eseti alapon bevonhat olyan külső szakértőket vagy megfigyelőket is, akik egy adott napirendi kérdésben különösen jártasak. A Bizottság képviselője emellett megfigyelői státust adhat magánszemélyeknek, a szakértői csoportokra vonatkozó horizontális szabályok 8. 3) pontja szerinti szervezeteknek, az EU ügynökségeinek és a tagjelölt országoknak.
   (5)   A szakértői csoport tagjai és azok képviselői, valamint a felkért szakértők és megfigyelők eleget tesznek a szerződésekben és azok végrehajtási szabályaiban előírt szakmai titoktartási kötelezettségeknek, valamint az EU minősített információknak a 2001/844/EK, ESZAK, Euratom bizottsági határozat mellékletében meghatározott védelmére vonatkozó bizottsági biztonsági szabályoknak. E kötelezettségeik elmulasztása esetén a Bizottság minden megfelelő intézkedést meghozhat.
   (6)   A csoport, az ad hoc csoportok vagy az alcsoportok tanácskozásain vagy munkájában való részvétel keretében szerzett információk nyilvánosságra hozatala tilos, amennyiben ezek a Bizottság szerint bizalmasnak minősülnek.
   (7)   A csoport, az előkészítő alcsoport és a munkacsoportok a Bizottság épületeiben üléseznek. A titkársági feladatok ellátásáról a Bizottság gondoskodik. A csoport, az előkészítő alcsoport és a munkacsoportok ülésein az eljárásokban érdekelt egyéb bizottsági tisztviselők is részt vehetnek.
   (8)   A csoport eljárási szabályzatát a Bizottság által elfogadott eljárásiszabályzat-minta (5) alapján fogadja el.
   (9)   A Bizottság a csoport tevékenységére vonatkozó lényeges információkat vagy a szakértői csoportok nyilvántartásában vagy a nyilvántartásból elérhető, külön erre a célra létrehozott internetes oldalain teszi közzé. A végső jelentést a csoport legutolsó ülése után a lehető leghamarabb közzéteszik.
   5. cikk
   Az ülésekkel kapcsolatos kiadások
   (1)   A csoport tevékenységeiben részt vevők szolgálataikért nem részesülnek díjazásban.
   (2)   A csoport munkájában részt vevők utazási és ellátási költségeit a Bizottság a hatályos bizottsági rendelkezéseknek megfelelően téríti meg.
   (3)   Az említett költségeket az éves forrásfelosztási eljárás keretében megállapított, rendelkezésre álló előirányzatok kimerüléséig térítik vissza.
   6. cikk
   Időbeli hatály
   E határozatot 2012. október 14-ig kell alkalmazni.

      Kelt Brüsszelben, 2010. október 14-én.

            a Bizottság részéről

         Antonio TAJANI

            alelnök

      (1)  COM(2010) 2020.

      (2)  COM(2010) 186.

      (3)  HL L 317., 2001.12.3., 1. o.

      (4)  HL L 8., 2001.1.12., 1. o.

      (5)  HL L 55./61., 2010.3.5., 61. o.


title: 2012/368/EU, Euratom: Az Európai Parlament, a Tanács, a Bizottság, az Európai Unió Bírósága, a Számvevőszék, az Európai Gazdasági és Szociális Bizottság és a Régiók Bizottsága határozata ( 2012. június 29. ) az Európai Unió Kiadóhivatalának szervezéséről és működéséről szóló 2009/496/EK, Euratom határozat módosításáról

text:
               11.7.2012

               HU

               Az Európai Unió Hivatalos Lapja

               L 179/15

         AZ EURÓPAI PARLAMENT, A TANÁCS, A BIZOTTSÁG, AZ EURÓPAI UNIÓ BÍRÓSÁGA, A SZÁMVEVŐSZÉK, AZ EURÓPAI GAZDASÁGI ÉS SZOCIÁLIS BIZOTTSÁG ÉS A RÉGIÓK BIZOTTSÁGA HATÁROZATA
   (2012. június 29.)
   az Európai Unió Kiadóhivatalának szervezéséről és működéséről szóló 2009/496/EK, Euratom határozat módosításáról
   (2012/368/EU, Euratom)
   AZ EURÓPAI PARLAMENT,
   A TANÁCS,
   AZ EURÓPAI BIZOTTSÁG,
   AZ EURÓPAI UNIÓ BÍRÓSÁGA,
   A SZÁMVEVŐSZÉK,
   AZ EURÓPAI GAZDASÁGI ÉS SZOCIÁLIS BIZOTTSÁG,
   A RÉGIÓK BIZOTTSÁGA,
   tekintettel az Európai Unióról szóló szerződésre,
   tekintettel az Európai Unió működéséről szóló szerződésre,
   tekintettel az Európai Atomenergia-közösséget létrehozó szerződésre,
   mivel:

               (1)

               Az Európai Parlament, a Tanács, a Bizottság, a Bíróság, a Számvevőszék, az Európai Gazdasági és Szociális Bizottság és a Régiók Bizottsága által elfogadott, az Európai Unió Kiadóhivatalának szervezéséről és működéséről szóló, 2009. június 26-i 2009/496/EK, Euratom határozatot (1) a Lisszaboni Szerződés által módosított szerződések rendelkezései szerinti kiigazítása és különösen az Európai Tanácsnak az aláíró intézmények közé való felvétele érdekében módosítani szükséges.

               (2)

               A Kiadóhivatal irányítóbizottsága 2010. július 2-i ülésén megállapodott arról, hogy az Európai Tanács aláíró intézménnyé válik, 2011. április 14-én pedig arról, hogy a 2009/496/EK, Euratom határozatot következésképpen módosítani kell,

         ELFOGADTA EZT A HATÁROZATOT:
   1. cikk
   A 2009/496/EK, Euratom határozat a következőképpen módosul:

               1.

               A cím helyébe a következő cím lép: „Az Európai Parlament, az Európai Tanács, a Tanács, a Bizottság, az Európai Unió Bírósága, a Számvevőszék, az Európai Gazdasági és Szociális Bizottság és a Régiók Bizottsága határozata az Európai Unió Kiadóhivatalának szervezéséről és működéséről”.

               2.

               A határozatot meghozó intézmények és szervek felsorolásának helyébe a következő felsorolás lép:
               „AZ EURÓPAI PARLAMENT,
               AZ EURÓPAI TANÁCS,
               A TANÁCS,
               AZ EURÓPAI BIZOTTSÁG,
               AZ EURÓPAI UNIÓ BÍRÓSÁGA,
               A SZÁMVEVŐSZÉK,
               AZ EURÓPAI GAZDASÁGI ÉS SZOCIÁLIS BIZOTTSÁG,
               A RÉGIÓK BIZOTTSÁGA”.

               3.

               Az 1. cikk (1) bekezdésében az első albekezdés helyébe a következő szöveg lép:
               „(1)   Az Európai Unió Kiadóhivatala (a továbbiakban: a Hivatal) olyan intézményközi hivatal, amelynek feladata az Európai Unió és az Európai Atomenergia-közösség intézményei kiadványainak optimális feltételek között történő közzététele.”

               4.

               A 4. cikk (6) bekezdésének helyébe a következő szöveg lép:
               „(6)   Az intézmények – együttműködésük keretrendszerének meghatározása céljából – szolgáltatási megállapodásokat köthetnek a Hivatallal. Az Európai Külügyi Szolgálat szintén együttműködhet a Hivatallal, és e célból szolgáltatási megállapodást köthet.”

               5.

               A 6. cikk (1) bekezdésének helyébe a következő szöveg lép:
               „(1)   Irányítóbizottság jön létre, amelyben valamennyi aláíró intézmény képviselteti magát. Az irányítóbizottság az Európai Unió Bíróságának hivatalvezetőjéből, valamint a többi intézmény főtitkárából vagy azok képviselőiből áll. Az Európai Központi Bank megfigyelőként vesz részt az irányítóbizottság tevékenységében. Az Európai Központi Bankot igazgatóságának titkára vagy annak kijelölt helyettese képviseli.”

               6.

               Az aláírók listája helyébe a következő lista lép:
               „az Európai Parlament részéről
               az Európai Tanács részéről
               a Tanács részéről
               a Bizottság részéről
               az Európai Unió Bírósága részéről
               a Számvevőszék részéről
               az Európai Gazdasági és Szociális Bizottság részéről
               a Régiók Bizottsága részéről”.

         2. cikk
   Ez a határozat az Európai Unió Hivatalos Lapjában való közzétételét követő napon lép hatályba.

      Kelt Brüsszelben és Luxembourgban, 2012. június 29-én.

            az Európai Parlament részéről

            az elnök

         Martin SCHULZ

            a Tanács részéről

            az elnök

         Villy SØVNDAL

            a Bizottság részéről

            az elnök

         José Manuel BARROSO

            az Európai Unió Bírósága részéről

            az elnök

         Vassilios SKOURIS

            a Számvevőszék részéről

         Vítor Manuel da SILVA CALDEIRA

            az elnök

            az Európai Gazdasági és Szociális Bizottság elnöke

         Staffan NILSSON

            a Régiók Bizottsága elnöke

         Mercedes BRESSO

      (1)  HL L 168., 2009.6.30., 41. o.


               16.12.2015

               HU

               Az Európai Unió Hivatalos Lapja

               C 419/196

         P7_TA(2012)0422
   Az eljárási szabályzat 70. cikkének (intézményközi tárgyalások a jogalkotási eljárások során) módosítása
   Az Európai Parlament 2012. november 20-i határozata a Parlament eljárási szabályzatának a jogalkotási eljárások során folytatott intézményközi tárgyalásokról szóló 70. cikkének módosításáról (2011/2298(REG))
   (2015/C 419/31)

      Az Európai Parlament,

               —

               tekintettel elnöke 2011. április 18-i levelére,

               —

               tekintettel eljárási szabályzata 211. és 212. cikkére,

               —

               tekintettel az Alkotmányügyi Bizottság jelentésére, valamint a Gazdasági és Monetáris Bizottság véleményére (A7-0281/2012),

               1.

               úgy határoz, hogy az alábbi módon módosítja eljárási szabályzatát;

               2.

               rámutat arra, hogy e módosítások a következő ülés első napján lépnek hatályba;

               3.

               utasítja elnökét, hogy tájékoztatás céljából továbbítsa ezt a határozatot a Tanácsnak és a Bizottságnak.

      Módosítás 1

      Az Európai Parlament eljárási szabályzata

      70 cikk – 1 bekezdés

                  Hatályos szöveg

                  Módosítás

               (1)   A más intézményekkel a jogalkotási eljárás során megállapodás elérése céljából folytatott tárgyalásokat a
                     rendes jogalkotási eljárás keretében folytatott tárgyalásokra vonatkozó
                   magatartási kódex figyelembevételével kell lefolytatni.

               (1)   A más intézményekkel a jogalkotási eljárás során megállapodás elérése céljából folytatott tárgyalásokat
                     az Elnökök Értekezlete által elfogadott
                   magatartási kódex figyelembevételével kell lefolytatni.

      Módosítás 13

      A Parlament eljárási szabályzata

      70 cikk – 2 bekezdés

                  Jelenleg hatályos szöveg

                  Módosítás

               2.   Ilyen tárgyalások
                     megkezdése előtt
                   az illetékes bizottság
                     – elvben – többségi
                   határozatot
                     hoz és megbízatást, iránymutatásokat vagy elsőbbségi szempontokat fogad el
                  .

               2.   Ilyen tárgyalások
                     nem kezdhetők meg azt megelőzően, hogy
                   az illetékes bizottság
                     – tagjai többségének szavazatával –
                   határozatot
                     fogad el a tárgyalások megnyitásáról minden egyes érintett jogalkotási eljárás vonatkozásában. E határozat meghatározza a tárgyalócsoport megbízatását és összetételét. Az ilyen határozatokról értesítik az elnököt, aki rendszeresen tájékoztatja az Elnökök Értekezletét.

      Módosítás 3

      Az Európai Parlament eljárási szabályzata

      70 cikk – 2 bekezdés – 1 a albekezdés (új)

                  Hatályos szöveg

                  Módosítás

                     A megbízatást egy bizottságban elfogadott, és későbbi megfontolás céljából a Parlament elé terjesztett jelentés képezi. Kivételes jelleggel – amennyiben az illetékes bizottság kellően indokoltnak tartja, hogy a jelentés bizottság általi elfogadása előtt megkezdődjenek a tárgyalások – a megbízatás módosításokból, egyértelműen meghatározott célkitűzésekből, prioritásokból vagy iránymutatásokból is állhat.

      Módosítás 4

      Az Európai Parlament eljárási szabályzata

      70 cikk – 2 a bekezdés (új)

                  Hatályos szöveg

                  Módosítás

                     (2a)

                     A tárgyalócsoportot az előadó vezeti, elnökségét pedig az illetékes bizottság elnöke vagy valamely, az elnök által kijelölt alelnöke látja el. A csoport magában foglalja legalább az egyes képviselőcsoportok árnyékelőadóit.

      Módosítás 5 és 18

      Az Európai Parlament eljárási szabályzata

      70 cikk – 2 b bekezdés (új)

                  Hatályos szöveg

                  Módosítás

                     (2b)

                     Valamennyi, a Tanáccsal és a Bizottsággal tartott találkozón (a továbbiakban: „háromoldalú egyeztetés”) megvitatandó dokumentum megjelöli az érintett intézmények vonatkozó álláspontjait és a lehetséges kompromisszumos megoldásokat, és azokat legalább 48 órával (sürgős esetekben legalább 24 órával) a szóban forgó háromoldalú egyeztetés előtt a tárgyalócsoport rendelkezésére kell bocsátani.

                     A tárgyalócsoport valamennyi háromoldalú egyeztetést követően jelentést tesz az illetékes bizottságnak a soron következő bizottsági ülésen. A legutóbbi háromoldalú egyeztetés eredményeit tartalmazó dokumentumot a bizottság rendelkezésére kell bocsátani.

                     Amennyiben nem lehetséges a bizottsági ülés kellő időben történő összehívása, a tárgyalócsoport az adott esetnek megfelelően a bizottság elnökének, árnyékelőadóinak vagy koordinátorainak tesz jelentést.

                     Az illetékes bizottság a tárgyalások fejleményeire tekintettel módosíthatja a megbízatást.

      Módosítás 6

      Az Európai Parlament eljárási szabályzata

      70 cikk – 3 bekezdés

                  Hatályos szöveg

                  Módosítás

               (3)   Ha a tárgyalások
                     a bizottság által elfogadott jelentést követően
                   kompromisszumhoz vezetnek
                     a Tanáccsal
                  ,
                     a bizottsággal minden esetben ismételten konzultálni kell a plenáris ülésen történő szavazást megelőzően
                  .

               (3)   Ha a tárgyalások
                     megegyezéshez
                   vezetnek,
                     az illetékes bizottságot erről haladéktalanul tájékoztatni kell
                  .
                     Az elfogadott szöveget az illetékes bizottsághoz utalják megfontolásra. Amennyiben a bizottság megszavazza, az elfogadott szöveget a megfelelő formában – a megegyezésre irányuló módosításokat is ideértve – megfontolás céljából a Parlament elé kell terjeszteni. Az elfogadott szöveg egységes szerkezetbe foglalt szövegként is előterjeszthető, feltéve hogy egyértelműen feltünteti a vizsgált jogalkotási aktusra irányuló javaslatra vonatkozó módosításokat.

      Módosítás 7

      Az Európai Parlament eljárási szabályzata

      70 cikk – 3 a bekezdés (új)

                  Hatályos szöveg

                  Módosítás

                     (3a)

                     Amennyiben az eljárás társbizottságo(ka)t vagy közös bizottsági üléseket foglal magában, az 50. és az 51. cikk alkalmazandó a tárgyalások megnyitásáról szóló határozatra és az ilyen tárgyalások lefolytatására.

                     Az érintett bizottságok közötti nézetkülönbség esetén a tárgyalások megnyitásának és lefolytatásának szabályait a Bizottsági Elnökök Értekezletének elnöke az említett cikkekben meghatározott elvekkel összhangban állapítja meg.

      Módosítás 8

      Az Európai Parlament eljárási szabályzata

      70 a cikk (új) – cím

                  Hatályos szöveg

                  Módosítás

      Módosítás 9

      Az Európai Parlament eljárási szabályzata

      70 a cikk (új) – 1 bekezdés

                  Hatályos szöveg

                  Módosítás

                     (1)

                     A tárgyalásoknak a jelentés bizottság általi elfogadása előtt történő megnyitásáról szóló határozatot az összes hivatalos nyelvre le kell fordítani, ki kell osztani a Parlament képviselőinek és be kell nyújtani az Elnökök Értekezletének.

                     Az Elnökök Értekezlete bármely képviselőcsoport kérésére határozhat úgy, hogy az ügyet vita és szavazás céljából való megfontolásra felveszi a kiosztást követő ülés napirendtervezetébe, amely esetben az elnök meghatározza a módosítások előterjesztésének határidejét.

                     Amennyiben az Elnökök Értekezlete nem hoz határozatot az ügynek az adott ülés napirendtervezetébe való felvételéről, az Elnök az adott ülés megnyitásakor bejelenti a tárgyalások megnyitásáról szóló határozatot.

      Módosítás 16

      A Parlament eljárási szabályzata

      70 a cikk (új) – 2 bekezdés

                  Jelenleg hatályos szöveg

                  Módosítás

                     (2)

                     Az ügyet vita és szavazás céljából való megfontolásra felveszik a bejelentést követő plenáris ülés napirendtervezetébe vita és szavazás céljából, és az elnök határidőt állapít meg a módosítások előterjesztésére, amennyiben egy képviselőcsoport vagy legalább 40 képviselő ezt a bejelentéstől számított 48 órán belül kéri.

                     Ezektől eltérő esetben a tárgyalások megnyitásáról szóló határozat elfogadottnak tekintendő.


title: A Tanács 2013/12/KKBP határozata ( 2012. október 25. ) az Európai Unió és a Moldovai Köztársaság közötti, a Moldovai Köztársaságnak az Európai Unió válságkezelési műveleteiben való részvétele kereteinek létrehozásáról szóló megállapodás aláírásáról és megkötéséről

text:
               12.1.2013

               HU

               Az Európai Unió Hivatalos Lapja

               L 8/1

      A TANÁCS 2013/12/KKBP HATÁROZATA

   (2012. október 25.)
   az Európai Unió és a Moldovai Köztársaság közötti, a Moldovai Köztársaságnak az Európai Unió válságkezelési műveleteiben való részvétele kereteinek létrehozásáról szóló megállapodás aláírásáról és megkötéséről
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 37. cikkére,
   tekintettel az Európai Unió működéséről szóló szerződésre és különösen annak 218. cikke (5) és (6) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A harmadik államoknak az Európai Unió válságkezelési műveleteiben történő részvételével kapcsolatos feltételeket az ilyen lehetséges jövőbeli részvétel kereteit megállapító megállapodásban kell rögzíteni, és nem esetenként, az egyes érintett műveletek vonatkozásában kell meghatározni.

               (2)

               Azt követően, hogy a Tanács 2012. június 25-én elfogadta a tárgyalások megkezdésére való felhatalmazásról szóló határozatot, az Unió külügyi és biztonságpolitikai főképviselője tárgyalásokat folytatott az Európai Unió és a Moldovai Köztársaság között létrehozandó megállapodásról (a továbbiakban: a megállapodás), amely meghatározza a Moldovai Köztársaságnak az Európai Unió válságkezelési műveleteiben való részvételének keretét.

               (3)

               A megállapodást jóvá kell hagyni,

         ELFOGADTA EZT A HATÁROZATOT:
   1. cikk
   A Tanács az Európai Unió nevében jóváhagyja az Európai Unió és a Moldovai Köztársaság közötti, a Moldovai Köztársaságnak az Európai Unió válságkezelési műveleteiben való részvétele kereteinek meghatározásáról szóló megállapodást.
   A megállapodás szövege e határozat mellékletében szerepel.
   2. cikk
   A Tanács elnöke felhatalmazást kap, hogy kijelölje a megállapodásnak az Uniót jogilag kötelező aláírására jogosult személy(eke)t.
   3. cikk
   A Tanács elnöke az Unió nevében megteszi a megállapodás 16. cikkének (1) bekezdésében meghatározott értesítést.
   4. cikk
   Ez a határozat az elfogadásának napján lép hatályba.

      Kelt Luxembourgban, 2012. október 25-én.

            a Tanács részéről

            az elnök

         M. BØDSKOV

      FORDÍTÁS

         MEGÁLLAPODÁS

      az Európai Unió és a Moldovai Köztársaság között a Moldovai Köztársaságnak az Európai Unió válságkezelési műveleteiben való részvétele kereteinek meghatározásáról
      AZ EURÓPAI UNIÓ (EU)
      egyrészről, és
      A MOLDOVAI KÖZTÁRSASÁG
      másrészről,
      a továbbiakban: a Felek,
      mivel:

                  (1)

                  Az Európai Unió úgy határozhat, hogy fellép a válságkezelés területén, a békefenntartó és a humanitárius műveleteket is ideértve.

                  (2)

                  Az Európai Unió eldönti, hogy felkér-e harmadik országokat egy adott uniós válságkezelési műveletben való részvételre. A Moldovai Köztársaság elfogadhatja az Európai Unió felkérését, és felajánlhatja hozzájárulását. Ebben az esetben az Európai Unió dönt a felajánlott hozzájárulás elfogadásáról.

                  (3)

                  A Moldovai Köztársaságnak az uniós válságkezelési műveletekben való részvételére vonatkozó feltételeket a lehetséges jövőbeli részvétel kereteit meghatározó megállapodásban, és nem esetenként, az egyes érintett műveletek vonatkozásában kell meghatározni.

                  (4)

                  Az említett megállapodás nem sértheti az Európai Unió döntéshozatali autonómiáját, és nem érintheti a Moldovai Köztársaság egy adott uniós válságkezelési műveletben való részvételére vonatkozóan, jogrendszerének megfelelően hozott döntéseinek eseti jellegét.

                  (5)

                  Az említett megállapodás kizárólag a jövőbeli uniós válságkezelési műveletekre vonatkozhat, és nem érintheti a Moldovai Köztársaságnak a már elindított uniós válságkezelési műveletekben való részvételét szabályozó meglévő megállapodásokat,

            A KÖVETKEZŐKBEN ÁLLAPODTAK MEG:
      I.   SZAKASZ

         ÁLTALÁNOS RENDELKEZÉSEK

      1. cikk
      A részvételre vonatkozó döntések
      (1)   Azt követően, hogy az Európai Unió úgy határozott, hogy felkéri a Moldovai Köztársaságot egy uniós válságkezelési műveletben való részvételre, valamint azt követően, hogy a Moldovai Köztársaság úgy határoz, hogy abban részt vesz, a Moldovai Köztársaság tájékoztatja az Európai Uniót a felajánlott hozzájárulásáról.
      (2)   Az Európai Unió a Moldovai Köztársasággal konzultálva értékeli a Moldovai Köztársaság felajánlott hozzájárulását.
      (3)   Az Európai Unió a lehető leghamarabb értesíti a Moldovai Köztársaságot a művelet közös költségeihez való várható hozzájárulásról annak érdekében, hogy segítséget nyújtson a Moldovai Köztársaság számára a felajánlásának kidolgozásához.
      (4)   Az Európai Unió írásban közli a Moldovai Köztársasággal az értékelés eredményét annak érdekében, hogy e megállapodás rendelkezéseivel összhangban biztosítsa a Moldovai Köztársaság részvételét.
      2. cikk
      Keretrendszer
      (1)   A Moldovai Köztársaság e megállapodás rendelkezéseivel és bármely előírt végrehajtási rendelkezéssel összhangban társul ahhoz a tanácsi határozathoz, amellyel az Európai Unió Tanácsa határoz arról, hogy az Európai Unió végrehajtja a válságkezelési műveletet, valamint bármely egyéb olyan határozathoz, amellyel az Európai Unió Tanácsa az uniós válságkezelési művelet meghosszabbításáról határoz.
      (2)   A Moldovai Köztársaságnak valamely uniós válságkezelési művelethez való hozzájárulása nem sérti az EU döntéshozatali autonómiáját.
      3. cikk
      Az állomány és a haderők jogállása
      (1)   A Moldovai Köztársaság által valamely uniós polgári válságkezelési művelethez kirendelt állomány és/vagy valamely uniós katonai válságkezelési művelethez biztosított haderők jogállására az Európai Unió és a művelet végrehajtásának helyszínéül szolgáló állam(ok) közötti, a haderők/a misszió jogállásáról szóló megállapodást kell alkalmazni, amennyiben kötöttek ilyen megállapodást.
      (2)   Az uniós válságkezelési művelet helyszínéül szolgáló állam(ok) területén kívül található parancsnokságokhoz vagy parancsnoki alakulatokhoz biztosított állomány jogállására az érintett parancsnokság vagy parancsnoki alakulat és a Moldovai Köztársaság illetékes hatóságai közötti megállapodásokat kell alkalmazni.
      (3)   Az (1) bekezdésben említett, a haderők/a misszió jogállásáról szóló megállapodás sérelme nélkül a Moldovai Köztársaság joghatóságot gyakorol az uniós válságkezelési műveletben részt vevő állománya vonatkozásában. Azokban az esetekben, amikor a Moldovai Köztársaság erői valamely európai uniós tagállam hajóján vagy légi járművén hajtanak végre műveletet, az érintett európai uniós tagállam gyakorol joghatóságot saját jogszabályainak és eljárásainak megfelelően.
      (4)   A Moldovai Köztársaság felel az adott uniós válságkezelési műveletben való részvétellel kapcsolatos bármely, a saját állományától érkező vagy azzal kapcsolatos követelés kielégítéséért, valamint az állománya bármely tagjával szembeni – különösen jogi vagy fegyelmi – eljárások megindításáért, saját törvényeivel és rendelkezéseivel összhangban.
      (5)   A Felek megállapodnak abban, hogy a szerződéses követelések kivételével lemondanak minden olyan egymással szembeni követelésükről, amely valamely Fél tulajdonát képező vagy általa használt eszközöket ért kárt vagy veszteséget, továbbá valamely Fél állománya tagjainak sérülését vagy halálát érinti, amennyiben azok az e megállapodás szerinti tevékenységekhez kapcsolódó hivatali feladatok ellátásából erednek, kivéve a súlyos gondatlanság és a szándékos kötelezettségszegés eseteit.
      (6)   A Moldovai Köztársaság vállalja, hogy e megállapodás aláírásával egy időben nyilatkozatot tesz arra vonatkozóan, hogy az uniós válságkezelési műveletben vele együtt részt vevő bármely állammal szembeni követeléseiről lemond.
      (7)   Az Európai Unió vállalja, hogy tagállamai e megállapodás aláírásakor a követelésekről való lemondásról szóló nyilatkozatot tesznek a Moldovai Köztársaság uniós válságkezelési műveletekben való jövőbeli részvétele esetére.
      4. cikk
      Minősített adatok
      (1)   A Moldovai Köztársaság megteszi az ahhoz szükséges intézkedéseket, hogy az EU-minősített adatok az EU-minősített adatok védelmét szolgáló biztonsági szabályokról szóló, 2011. március 31-i 2011/292/EU tanácsi határozatban (1) foglalt, az Európai Unió Tanácsa biztonsági szabályainak megfelelő, valamint az illetékes hatóságok – többek között uniós katonai válságkezelési művelet esetén az EU műveleti parancsnoka vagy uniós polgári válságkezelési művelet esetén az EU misszióvezetője – által kibocsátott további iránymutatásoknak megfelelő védelemben részesüljenek.
      (2)   Amennyiben az EU és a Moldovai Köztársaság megállapodást kötött a minősített információk cseréjére vonatkozó biztonsági eljárásokat illetően, a megállapodás rendelkezéseit egy adott EU válságkezelési művelettel összefüggésben alkalmazni kell.
      II.   SZAKASZ

         A POLGÁRI VÁLSÁGKEZELÉSI MŰVELETEKBEN VALÓ RÉSZVÉTELRE VONATKOZÓ RENDELKEZÉSEK

      5. cikk
      Az uniós polgári válságkezelési művelethez kirendelt állomány
      (1)   A Moldovai Köztársaság:

                  a)

                  biztosítja, hogy az uniós polgári válságkezelési művelethez kirendelt állománya a következőkkel összhangban teljesítse a misszióját:

                              —

                              a 2. cikk (1) bekezdésében említett tanácsi határozat és annak későbbi módosításai,

                              —

                              a műveleti terv,

                              —

                              a végrehajtási intézkedések;

                  b)

                  az uniós polgári válságkezelési művelethez való hozzájárulásában bekövetkezett bármely változásról kellő időben tájékoztatja az uniós polgári válságkezelési művelet misszióvezetőjét (a továbbiakban: a misszióvezető) és az Unió külügyi és biztonságpolitikai főképviselőjét (a továbbiakban: a főképviselő).

            (2)   Az uniós polgári válságkezelési művelethez kirendelt állomány minden tagja számára kötelező az orvosi vizsgálat, valamint a védőoltás, és az állomány minden tagjának rendelkeznie kell a Moldovai Köztársaság illetékes hatósága által kiállított igazolással arról, hogy a megbízatás teljesítéséhez szükséges megfelelő egészségügyi állapotban van. Az uniós polgári válságkezelési művelethez kirendelt állomány tagjainak be kell mutatniuk az említett igazolás másolatát.
      6. cikk
      A parancsnoki lánc
      (1)   A Moldovai Köztársaság által kirendelt állomány a feladatait kizárólag az uniós polgári válságkezelési művelet érdekeinek szem előtt tartásával végzi, és ezen érdekeknek megfelelő magatartást tanúsít.
      (2)   Az állomány egésze teljes mértékben saját nemzeti hatóságainak parancsnoksága alatt áll.
      (3)   A nemzeti hatóságok a műveleti irányítást átruházzák az Európai Unió polgári műveleti parancsnokára.
      (4)   A polgári műveleti parancsnok vállalja a felelősséget az uniós polgári válságkezelési műveletért, és stratégiai szinten gyakorolja annak parancsnoklását és ellenőrzését.
      (5)   A misszióvezető vállalja a felelősséget az uniós polgári válságkezelési műveletért, gyakorolja annak a műveleti terület szintjén történő parancsnoklását és ellenőrzését, továbbá elvégzi a napi irányítási feladatokat.
      (6)   A 2. cikk (1) bekezdésében említett jogi eszközökkel összhangban a Moldovai Köztársaságot a művelet napi irányítása tekintetében ugyanolyan jogok illetik meg és ugyanolyan kötelezettségek terhelik, mint a műveletben részt vevő uniós tagállamokat.
      (7)   A misszióvezető fegyelmi felügyeletet gyakorol az uniós polgári válságkezelési művelet állománya felett. Szükség esetén a fegyelmi eljárást az érintett nemzeti hatóság indítja meg.
      (8)   A Moldovai Köztársaság a műveletben részt vevő nemzeti kontingensének képviseletére nemzetikontingens-képviselőt (NKK) nevez ki. Az NKK a nemzeti ügyekről jelentést tesz a misszióvezetőnek, továbbá felel a kontingens mindennapos fegyelméért.
      (9)   A művelet befejezéséről szóló döntést a Moldovai Köztársasággal folytatott konzultációt követően az Európai Unió hozza meg, amennyiben a Moldovai Köztársaság a művelet befejezésének időpontjában még mindig hozzájárul az uniós polgári válságkezelési művelethez.
      7. cikk
      Pénzügyi szempontok
      (1)   A 8. cikket nem sértve, a Moldovai Köztársaság viseli a műveletben való részvételével kapcsolatos valamennyi költséget, a művelet működési költségvetésében meghatározott működési költségek kivételével.
      (2)   A művelet végrehajtásának helyszínéül szolgáló állam(ok)ból származó természetes személyek halála, sérülése, természetes vagy jogi személyek vesztesége vagy kára esetén – felelőssége megállapítását követően – a Moldovai Köztársaság kártérítést fizet a 3. cikk (1) bekezdésében említett, a misszió jogállásáról szóló, alkalmazandó megállapodásban meghatározott feltételek szerint.
      8. cikk
      A működési költségvetéshez való hozzájárulás
      (1)   A Moldovai Köztársaság hozzájárul az EU polgári válságkezelési művelet működési költségvetésének finanszírozásához.
      (2)   A működési költségvetéshez való hozzájárulást az alábbi két számítási módszer közül azzal kell kiszámítani, amelyik kisebb összeget eredményez:

                  a)

                  a referenciaösszeg arányos része, amelyet a Moldovai Köztársaság bruttó nemzeti jövedelmének a művelet működési költségvetéséhez hozzájáruló valamennyi állam teljes bruttó nemzeti jövedelméhez viszonyított aránya alapján számítanak ki; vagy

                  b)

                  a működési költségvetés referenciaösszegének arányos része, amelyet a műveletben részt vevő, a Moldovai Köztársaság által biztosított állomány létszámának a műveletben részt vevő valamennyi államból származó állomány teljes létszámához viszonyított aránya alapján számítanak ki.

            (3)   Az (1) és (2) bekezdéstől eltérve a Moldovai Köztársaságnak nem kell hozzájárulnia az Európai Unió tagállamainak állománya részére fizetett napidíj finanszírozásához.
      (4)   Az (1) bekezdéstől eltérve az Európai Unió elvben mentesíti a Moldovai Köztársaságot az adott uniós polgári válságkezelési művelethez való pénzügyi hozzájárulás alól, amennyiben:

                  a)

                  az Európai Unió úgy határoz, hogy a Moldovai Köztársaság jelentős, a művelet szempontjából létfontosságú hozzájárulást biztosít; vagy

                  b)

                  a Moldovai Köztársaság egy főre jutó bruttó nemzeti jövedelme nem haladja meg az Európai Unió bármely tagállamának egy főre jutó bruttó nemzeti jövedelmét.

            (5)   A Moldovai Köztársaság által az uniós polgári válságkezelési művelet működési költségvetéséhez nyújtott hozzájárulások befizetésére vonatkozóan megállapodást kell aláírni a misszióvezető és a Moldovai Köztársaság illetékes közigazgatási hivatalai között. Ez a megállapodás többek között az alábbi rendelkezéseket tartalmazza:

                  a)

                  az érintett összeg;

                  b)

                  a pénzügyi hozzájárulás befizetésével kapcsolatos rendelkezések;

                  c)

                  a számviteli ellenőrzési eljárás.

            III.   SZAKASZ

         A KATONAI VÁLSÁGKEZELÉSI MŰVELETEKBEN VALÓ RÉSZVÉTELRE VONATKOZÓ RENDELKEZÉSEK

      9. cikk
      Részvétel az uniós katonai válságkezelési műveletekben
      (1)   A Moldovai Köztársaság biztosítja, hogy az uniós katonai válságkezelési műveletben részt vevő hadereje és állománya a következőkkel összhangban teljesítse a misszióját:

                  a)

                  a 2. cikk (1) bekezdésében említett tanácsi határozat és annak későbbi módosításai;

                  b)

                  a műveleti terv;

                  c)

                  a végrehajtási intézkedések.

            (2)   A Moldovai Köztársaság által kirendelt állomány a feladatait kizárólag az uniós polgári válságkezelési művelet érdekeinek szem előtt tartásával végzi, és ezen érdekeknek megfelelő magatartást tanúsít.
      (3)   A Moldovai Köztársaság a műveletben való részvételében bekövetkezett bármely változásról kellő időben tájékoztatja az EU műveleti parancsnokát.
      10. cikk
      A parancsnoki lánc
      (1)   Az uniós katonai válságkezelési műveletben részt vevő haderő és állomány egésze teljes mértékben saját nemzeti hatóságainak parancsnoksága alatt áll.
      (2)   A nemzeti hatóságok a haderejük és állományuk műveleti és harcászati parancsnokságát és/vagy ellenőrzését átruházzák az uniós műveleti parancsnokra, aki jogosult a hatáskörét átruházni.
      (3)   A Moldovai Köztársaságot a művelet napi irányításának terén ugyanolyan jogok illetik meg és ugyanolyan kötelezettségek terhelik, mint az Európai Uniónak a műveletben részt vevő tagállamait.
      (4)   Az uniós műveleti parancsnok – a Moldovai Köztársasággal folytatott konzultációt követően – bármikor kérheti a Moldovai Köztársaság hozzájárulásának visszavonását.
      (5)   A Moldovai Köztársaság saját nemzeti kontingensének az EU katonai válságkezelési műveletben való képviseletére katonai főképviselőt nevez ki. A katonai főképviselő a műveletet érintő valamennyi kérdésben konzultál az EU haderőinek parancsnokával, továbbá felel a Moldovai Köztársaság által biztosított kontingens fegyelméért.
      11. cikk
      Pénzügyi szempontok
      (1)   E megállapodás 12. cikkének sérelme nélkül, a Moldovai Köztársaság viseli a műveletben való részvételével kapcsolatos valamennyi költséget, azon költségek kivételével, amelyek a 2. cikk (1) bekezdésében említett jogi eszközök, valamint az Európai Unió katonai vagy védelmi vonatkozású műveletei közös költségei finanszírozása igazgatási mechanizmusának (Athena) létrehozásáról szóló, 2011. december 19-i 2011/871/KKBP tanácsi határozat (2) értelmében közös finanszírozásban részesülnek.
      (2)   A művelet végrehajtásának helyszínéül szolgáló állam(ok)ból származó természetes személyek halála, sérülése, természetes vagy jogi személyek vesztesége vagy kára esetén – felelőssége megállapítását követően – a Moldovai Köztársaság kártérítést fizet a 3. cikk (1) bekezdésében említett, a haderők jogállásáról szóló, alkalmazandó megállapodásban meghatározott feltételek szerint.
      12. cikk
      Hozzájárulás a közös költségekhez
      (1)   A Moldovai Köztársaság hozzájárul az uniós katonai válságkezelési művelet közös költségeinek finanszírozásához.
      (2)   A közös költségekhez való ilyen hozzájárulást az alábbi két számítási módszer közül azzal kell kiszámítani, amelyik kisebb összeget eredményez:

                  a)

                  a közös költségek arányos része, amelyet a Moldovai Köztársaság bruttó nemzeti jövedelmének a művelet közös költségeihez hozzájáruló valamennyi állam teljes bruttó nemzeti jövedelméhez viszonyított aránya alapján számítanak ki; vagy

                  b)

                  a közös költségek arányos része, amelyet a Moldovai Köztársaságnak a műveletben részt vevő állománya létszámának a műveletben részt vevő valamennyi államból származó állomány teljes létszámához viszonyított aránya alapján számítanak ki.

            Az első albekezdés b) pontjában foglalt számítási módszer alkalmazásakor, amennyiben a Moldovai Köztársaság kizárólag a műveleti parancsnokság vagy a kötelékparancsnokság számára biztosít állományt, úgy az állományának az érintett parancsnokság állományának teljes létszámához viszonyított arányát kell alkalmazni. Egyéb esetekben a Moldovai Köztársaság által biztosított állománynak a művelet állományának teljes létszámához viszonyított arányát kell alkalmazni.
      (3)   A fenti (1) bekezdéstől eltérve az Európai Unió elvben mentesíti a Moldovai Köztársaságot egy adott uniós katonai válságkezelési művelet közös költségeihez való pénzügyi hozzájárulás alól, amennyiben:

                  a)

                  az Európai Unió úgy határoz, hogy a Moldovai Köztársaság az eszközök és/vagy képességek tekintetében jelentős, a művelet szempontjából létfontosságú hozzájárulást biztosít; vagy

                  b)

                  a Moldovai Köztársaság egy főre jutó bruttó nemzeti jövedelme nem haladja meg az Európai Unió bármely tagállamának egy főre jutó bruttó nemzeti jövedelmét.

            (4)   A 2011/871/KKBP tanácsi határozatban meghatározott ügyvezető és a Moldovai Köztársaság illetékes közigazgatási hatóságai között megállapodást kell kötni. Ez a megállapodás többek között az alábbiakról rendelkezik:

                  a)

                  az érintett összeg;

                  b)

                  a pénzügyi hozzájárulás befizetésével kapcsolatos rendelkezések;

                  c)

                  a számviteli ellenőrzési eljárás.

            IV.   SZAKASZ

         ZÁRÓ RENDELKEZÉSEK

      13. cikk
      A megállapodás végrehajtására vonatkozó rendelkezések
      A 8. cikk (5) bekezdésének és a 12. cikk (4) bekezdésének sérelme nélkül az e megállapodás végrehajtása során szükséges bármely technikai és igazgatási megállapodást az EU megfelelő hatóságai, valamint a Moldovai Köztársaság megfelelő hatóságai között kell megkötni.
      14. cikk
      A megállapodás szerinti kötelezettségek nem teljesítése
      Amennyiben valamelyik Fél nem teljesíti az e megállapodás szerinti kötelességeit, úgy a másik fél ezt a megállapodást egy hónappal korábban megküldött írásbeli értesítéssel felmondhatja.
      15. cikk
      A jogviták rendezése
      Az e megállapodás értelmezésével vagy alkalmazásával kapcsolatos vitákat a Felek egymás között, diplomáciai úton rendezik.
      16. cikk
      Hatálybalépés
      (1)   Ez a megállapodás az azt követő első hónap első napján lép hatályba, hogy a Felek kölcsönösen értesítették egymást a hatálybalépéséhez szükséges belső jogi eljárások befejezéséről.
      (2)   Ezt a megállapodást rendszeresen felül kell vizsgálni.
      (3)   Ezt a megállapodást a Felek között létrejött kölcsönös írásbeli megállapodással lehet módosítani. A módosítások az (1) bekezdésben említett eljárással összhangban lépnek hatályba.
      (4)   Ezt a megállapodást a másik Félhez intézett írásos felmondó nyilatkozat útján bármelyik Fél felmondhatja. A felmondás az előzetes értesítés másik Fél által történő kézhezvételétől számított hat hónap elteltével lép hatályba.

         Kelt Brüsszelben, a kétezer-tizenkettedik év december havának tizenharmadik napján, angol nyelven két példányban.

               az Európai Unió részéről

               a Moldovai Köztársaság részéről

         (1)  HL L 141., 2011.5.27., 17. o.

         (2)  HL L 343., 2011.12.23., 35. o.

         A NYILATKOZATOK SZÖVEGE

            Az uniós tagállamok nyilatkozatának szövege:

         „A Moldovai Köztársaság részvételével zajló uniós válságkezelési műveletről szóló uniós tanácsi határozatot alkalmazó uniós tagállamok a belső jogrendjük által megengedett mértékben, lehetőségük szerint igyekeznek lemondani a Moldovai Köztársasággal szemben – állományuk tagjainak sérülése, halála vagy a tulajdonukat képező és az uniós válságkezelési művelet által használt bármely eszközt ért kár vagy veszteség kapcsán – felmerült követelésekről, amennyiben az ilyen sérülést, halált, kárt vagy veszteséget:

                     —

                     az állománynak a Moldovai Köztársaságból származó tagja az EU válságkezelési művelettel kapcsolatos hivatali kötelessége teljesítése során okozta, kivéve a súlyos gondatlanság vagy szándékos kötelezettségszegés esetét,

                     —

                     vagy a Moldovai Köztársaság tulajdonát képező vagyontárgy használata okozta, amennyiben a vagyontárgyat a művelettel kapcsolatban használták, kivéve az ezen vagyontárgyat használó EU válságkezelési művelet állományának a Moldovai Köztársaságból származó tagja súlyos gondatlanságának vagy szándékos kötelezettségszegésének esetét.”

            A Moldovai Köztársaság nyilatkozatának szövege:

         „Az uniós válságkezelési műveletről szóló uniós tanácsi határozatot alkalmazó Moldovai Köztársaság a belső jogrendje által megengedett mértékben, lehetősége szerint igyekszik lemondani az uniós válságkezelési műveletben részt vevő bármely más állammal szemben – állománya tagjainak sérülése, halála vagy a tulajdonát képező és az uniós válságkezelési művelet által használt bármely eszközt ért kár vagy veszteség kapcsán – felmerült követelésekről, amennyiben az ilyen sérülést, halált, kárt vagy veszteséget:

                     —

                     az állomány tagja az uniós válságkezelési művelettel kapcsolatos hivatali kötelessége teljesítése során okozta, kivéve a súlyos gondatlanság vagy szándékos kötelezettségszegés esetét, vagy

                     —

                     bármely, az uniós válságkezelési műveletben részt vevő állam tulajdonát képező eszköz használata okozta, amennyiben az adott eszközt a művelettel kapcsolatban használták, kivéve az uniós válságkezelési művelet állománya ezen eszközt használó tagja súlyos gondatlanságának vagy szándékos kötelezettségszegésének esetét.”


title: 2014/549/EU, Euratom: Az Európai Parlament határozata ( 2014. április 3. ) a Kutatási Végrehajtó Ügynökség 2012-es pénzügyi évre szóló költségvetésének végrehajtására vonatkozó mentesítésről

text:
               5.9.2014

               HU

               Az Európai Unió Hivatalos Lapja

               L 266/110

         AZ EURÓPAI PARLAMENT HATÁROZATA
   (2014. április 3.)
   a Kutatási Végrehajtó Ügynökség 2012-es pénzügyi évre szóló költségvetésének végrehajtására vonatkozó mentesítésről
   (2014/549/EU, Euratom)
   AZ EURÓPAI PARLAMENT,

               —

               tekintettel az Európai Unió 2012-es pénzügyi évre szóló általános költségvetésére (1),

               —

               tekintettel az Európai Unió 2012-es pénzügyi évre vonatkozó összevont éves beszámolójára (COM(2013) 570 – C7-0273/2013) (2),

               —

               tekintettel a Kutatási Végrehajtó Ügynökség 2012-es pénzügyi évre vonatkozó végleges éves beszámolójára,

               —

               tekintettel a 2011. évi mentesítés nyomon követéséről szóló bizottsági jelentésre (COM(2013) 668) és az e jelentéshez csatolt bizottsági szolgálati munkadokumentumokra (SWD(2013) 348 és SWD(2013) 349),

               —

               tekintettel az Unió pénzügyi helyzetének az elért eredmények alapján történő értékeléséről szóló bizottsági jelentésre (COM(2013) 461) és az azt kísérő bizottsági szolgálati munkadokumentumokra (SWD(2013) 228 és SWD(2013) 229),

               —

               tekintettel a Bizottságnak a 2012-ben elvégzett belső ellenőrzésekről szóló, a mentesítésért felelős hatóság számára készített éves jelentésére (COM(2013) 606) és az azt kísérő bizottsági szolgálati munkadokumentumra (SWD(2013) 314),

               —

               tekintettel a Számvevőszéknek a Kutatási Végrehajtó Ügynökség 2012-es pénzügyi évre vonatkozó éves beszámolójáról szóló jelentésére (3), az ügynökség válaszaival együtt,

               —

               tekintettel a Számvevőszéknek a 2012-es pénzügyi év tekintetében az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti nyilatkozatára (4),

               —

               tekintettel a 2012-es pénzügyi évre szóló költségvetés végrehajtására vonatkozóan a végrehajtó ügynökségek számára adandó mentesítésről szóló, 2014. február 18-i tanácsi ajánlásra (05850/2014 – C7-0049/2014),

               —

               tekintettel az Európai Unió működéséről szóló szerződés 317., 318. és 319. cikkére, továbbá az Európai Atomenergia-közösséget létrehozó szerződés 106a. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (5) és különösen annak 55., 145., 146. és 147. cikkére,

               —

               tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (6) és különösen annak 62., 164., 165. és 166. cikkére,

               —

               tekintettel a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló, 2002. december 19-i 58/2003/EK tanácsi rendeletre (7) és különösen annak 14. cikke (3) bekezdésére,

               —

               tekintettel a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló 58/2003/EK tanácsi rendelet alkalmazásában a végrehajtó hivatalok pénzügyi szabályzásáról szóló, 2004. szeptember 21-i 1653/2004/EK bizottsági rendeletre (8) és különösen annak 66. cikke első és második bekezdésére,

               —

               tekintettel az 58/2003/EK tanácsi rendelet alkalmazásában a kutatás területén az Emberek, a Kapacitások és az Együttműködés közösségi egyedi programok egyes területeinek igazgatásával megbízott Kutatási Végrehajtó Ügynökség létrehozásáról szóló, 2007. december 14-i 2008/46/EK bizottsági határozatra (9),

               —

               tekintettel a Kutatási Végrehajtó Ügynökség létrehozásáról és a 2008/46/EK határozat hatályon kívül helyezéséről szóló, 2013. december 13-i 2013/778/EU bizottsági végrehajtási határozatra (10),

               —

               tekintettel eljárási szabályzata 76. cikkére és VI. mellékletére,

               —

               tekintettel a Költségvetési Ellenőrző Bizottság jelentésére és a többi érintett bizottság véleményére (A7-0242/2014),

               A.

               mivel az Európai Unióról szóló szerződés 17. cikkének (1) bekezdése értelmében a Bizottság hajtja végre a költségvetést és irányítja a programokat, és az Európai Unió működéséről szóló szerződés 317. cikkének értelmében a költségvetés végrehajtása ügyében a tagállamokkal együttműködve, saját felelősségére jár el, a hatékony és eredményes pénzgazdálkodás elveinek tiszteletben tartásával;

               1.

               mentesítést ad a Kutatási Végrehajtó Ügynökség igazgatója számára az ügynökség 2012-es pénzügyi évre szóló költségvetésének végrehajtására vonatkozóan;

               2.

               észrevételeit az Európai Unió 2012-es pénzügyi évre szóló általános költségvetésének végrehajtására (III. szakasz – Bizottság és végrehajtó ügynökségek) vonatkozó mentesítő határozatok szerves részét képező állásfoglalásban foglalja össze;

               3.

               utasítja elnökét, hogy továbbítsa ezt a határozatot, valamint az Európai Unió 2012-es pénzügyi évre szóló általános költségvetésének végrehajtására (III. szakasz – Bizottság) vonatkozó mentesítésről szóló határozatot és az azok szerves részét képező állásfoglalást a Kutatási Végrehajtó Ügynökség igazgatójának, a Tanácsnak, a Bizottságnak, az Európai Unió Bíróságának és a Számvevőszéknek, és gondoskodjon az Európai Unió Hivatalos Lapjában (L sorozat) való közzétételükről.

            az elnök

         Martin SCHULZ

            a főtitkár

         Klaus WELLE

      (1)  HL L 56., 2012.2.29.

      (2)  HL C 334., 2013.11.15., 1. o.

      (3)  HL C 365., 2013.12.13., 283. o.

      (4)  HL C 331., 2013.11.14., 10. o.

      (5)  HL L 248., 2002.9.16., 1. o.

      (6)  HL L 298., 2012.10.26., 1. o.

      (7)  HL L 11., 2003.1.16., 1. o.

      (8)  HL L 297., 2004.9.22., 6. o.

      (9)  HL L 11., 2008.1.15., 9. o.

      (10)  HL L 346., 2013.12.20., 54. o.


title: Az Európai Parlament (EU, Euratom) 2015/1682 határozata (2015. április 29.) az Euratom Ellátási Ügynökség 2013-as pénzügyi évre vonatkozó elszámolásának lezárásáról

text:
               2015.9.30.

               HU

               Az Európai Unió Hivatalos Lapja

               L 255/327

      AZ EURÓPAI PARLAMENT (EU, EURATOM) 2015/1682 HATÁROZATA
      (2015. április 29.)
      az Euratom Ellátási Ügynökség 2013-as pénzügyi évre vonatkozó elszámolásának lezárásáról
      AZ EURÓPAI PARLAMENT,

                  —

                  tekintettel az Euratom Ellátási Ügynökség 2013-as pénzügyi évre vonatkozó végleges éves beszámolójára,

                  —

                  tekintettel a Számvevőszéknek az Euratom Ellátási Ügynökség 2013-as pénzügyi évre vonatkozó éves beszámolójáról szóló jelentésére, az ügynökség válaszaival együtt (1),

                  —

                  tekintettel a Számvevőszéknek a 2013-as pénzügyi év tekintetében az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti megbízhatósági nyilatkozatára (2),

                  —

                  tekintettel a 2013-as pénzügyi évre szóló költségvetés végrehajtására vonatkozóan az ügynökség számára adandó mentesítésről szóló, 2015. február 17-i tanácsi ajánlásra (05304/2015 – C8-0054/2015),

                  —

                  tekintettel az Európai Unió működéséről szóló szerződés 319. cikkére,

                  —

                  tekintettel az Európai Atomenergia-közösséget létrehozó szerződés 106a. cikkére,

                  —

                  tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 1. cikke (2) bekezdésére,

                  —

                  tekintettel az Euratom Ellátási Ügynökség alapszabályának megállapításáról szóló, 2008. február 12-i 2008/114/EK, Euratom tanácsi határozatra (4) és különösen annak melléklete 8. cikkének (9) bekezdésére,

                  —

                  tekintettel eljárási szabályzata 94. cikkére és V. mellékletére,

                  —

                  tekintettel a Költségvetési Ellenőrző Bizottság jelentésére (A8-0119/2015),

         1.

            megállapítja, hogy az Euratom Ellátási Ügynökség végleges éves beszámolója megegyezik a számvevőszéki jelentés mellékletében szereplővel;

         2.

            jóváhagyja az Euratom Ellátási Ügynökség 2013-as pénzügyi évre vonatkozó elszámolásának lezárását;

         3.

            utasítja elnökét, hogy továbbítsa ezt a határozatot az Euratom Ellátási Ügynökség főigazgatójának, a Tanácsnak, a Bizottságnak és a Számvevőszéknek, és gondoskodjon annak az Európai Unió Hivatalos Lapjában (L sorozat) való közzétételéről.

               az elnök

            Martin SCHULZ

               a főtitkár

            Klaus WELLE

         (1)  HL C 442., 2014.12.10., 267. o.

         (2)  Lásd az 1. lábjegyzetet.

         (3)  HL L 298., 2012.10.26., 1. o.

         (4)  HL L 41., 2008.2.15., 15. o.


title: A Tanács határozata (1996. június 11.) az Európai Gazdasági Közösség és az Andorrai Hercegség között levélváltás formájában létrejött megállapodás 8. cikkének végrehajtásáról

text:
Fontos jogi nyilatkozat

|

31996D0366

Hivatalos Lap L 145 , 19/06/1996 o. 0016 - 0016

		A Tanács határozata(1996. június 11.)az Európai Gazdasági Közösség és az Andorrai Hercegség között levélváltás formájában létrejött megállapodás 8. cikkének végrehajtásáról(96/366/EK)AZ EURÓPAI UNIÓ TANÁCSA,tekintettel az Európai Közösséget létrehozó szerződésre, és különösen annak 113. cikkére,tekintettel a Bizottság javaslatára,mivel az Európai Gazdasági Közösség és az Andorrai Hercegség között levélváltás formájában létrejött, 1990. június 28-án Luxembourgban aláírt megállapodás [1] 8. cikke (1) bekezdésének a) pontja értelmében, amennyiben öt éves időtartamon keresztül és ezen az időtartamon túl az említett cikk (1) bekezdésének b) pontjával összhangban nem jön létre megállapodás, az Andorrai hercegség felhatalmazza a Közösséget, hogy az Andorrai Hercegség nevében és részére eljárva a harmadik országokból származó árukat szabad forgalomba bocsássa az Andorrai hercegségben;mivel a 8. cikk (1) bekezdésének b) pontja kiköti, hogy ezen időszak lezárultával és a 20. cikk szerint az Andorrai Hercegség gyakorolhatja a szabadforgalomba bocsátás jogát a Szerződő Felek közötti megállapodást követően;mivel az Andorrai Hercegség kérte a szabadforgalomba bocsátás jogának gyakorlását;mivel az Andorrai Hercegség kérésére a Tanács 1995. október 30-i nyilatkozatában elvi hozzájárulását adta az említett jog gyakorlásához;mivel a Tanács alakítja ki a Közösség, mint Szerződő Fél hivatalos álláspontját;mivel az említett jog gyakorlásának előkészítéséhez megfelelő időt kell biztosítani,A KÖVETKEZŐKÉPPEN HATÁROZOTT:Egyetlen cikk1996. július 1-jétől az Európai Közösség az Andorrai Hercegség nevében és részére eljárva nem biztosítja a harmadik országokból származó áruk szabad forgalomba hozatalát az Andorra Hercegségben.Kelt Luxembourgban, 1996. június 11-én.a Tanács részérőlaz elnökW. Veltroni[1] HL L 374., 1990.12.31., 16. o.--------------------------------------------------


title: 2014/337/EU: Az Európai Központi Bank határozata ( 2014. június 5. ) a betétek, egyenlegek és többlet tartalékállományok díjazásáról (EKB/2014/23)

text:
               7.6.2014

               HU

               Az Európai Unió Hivatalos Lapja

               L 168/115

         AZ EURÓPAI KÖZPONTI BANK HATÁROZATA
   (2014. június 5.)
   a betétek, egyenlegek és többlet tartalékállományok díjazásáról

      (EKB/2014/23)

      (2014/337/EU)

   AZ EURÓPAI KÖZPONTI BANK KORMÁNYZÓTANÁCSA,
   tekintettel az Európai Unió működéséről szóló szerződésre és különösen annak 127. cikke (2) bekezdésének első és negyedik francia bekezdésére,
   tekintettel a Központi Bankok Európai Rendszere és az Európai Központi Bank Alapokmányára és különösen annak 3.1. cikke első és negyedik francia bekezdésére és 17., 18. és 22. cikkére,
   tekintettel az eurorendszer monetáris politikai eszközeiről és eljárásairól szóló, 2011. szeptember 20-i EKB/2011/14 iránymutatásra (1),
   tekintettel a transzeurópai automatizált valós idejű bruttó elszámolású rendszerről (TARGET2) szóló, 2012. december 5-i EKB/2012/27 iránymutatásra (2),
   tekintettel az eszközök és források nemzeti központi bankok által történő belföldi kezelésének műveleteiről szóló, 2014. február 20-i EKB/2014/9 iránymutatásra (3),
   mivel:

               (1)

               A Kormányzótanács időről időre úgy határozhat, hogy a betéti konstrukciók kamatát nulla százalék alá csökkenti.

               (2)

               A betéti konstrukciók kamatának csökkentése esetén a betétek, egyenlegek és többlet tartalékállományok díjazásának az EKB/2011/14, az EKB/2012/27 és az EKB/2014/9 iránymutatás szerinti szabályait megfelelően ki kell igazítani,

         ELFOGADTA EZT A HATÁROZATOT:
   1. cikk
   A betétek kamatozása
   Az EKB/2011/14 iránymutatás I. mellékletének a lekötött betétek gyűjtésére és a betéti rendelkezésre állásra vonatkozó rendelkezéseiben a „kamatozás” történhet: a) pozitív kamatlábon; b) nulla százalékos kamatlábon; vagy c) negatív kamatlábon. A negatív kamatláb a betétesnek az érintett eurorendszerbeli központi bankkal számára történő fizetés kötelezettségével jár, beleértve ezen eurorendszerbeli központi bank jogát az ügyfél számlájának megfelelő megterhelésére.
   2. cikk
   A többlet tartalékállományok kamatozása
   Az előírt kötelező tartalék összegét meghaladó tartalékállomány a nulla százalék vagy a betéti rendelkezésre állás kamatlába közül az alacsonyabbnak megfelelő mértéken kamatozik.
   3. cikk
   A TARGET2 egyenlegek kamatozása
   A fizetési modul számlák és alszámláik a nulla százalék vagy a betéti rendelkezésre állás kamatlába közül az alacsonyabbnak megfelelő mértéken kamatoznak, kivéve, ha azokat a kötelező tartalék tartására használják.
   4. cikk
   A kormányzati betétek kamatozása
   (1)   Bármely naptári napon valamennyi, egy NKB-nál elhelyezett egynapos és lekötött kormányzati betétek teljes összege, amely meghaladja az alábbiak bármelyikét: a) 200 millió euro; vagy b) azon tagállam bruttó nemzeti össztermékének a 0,04 %-a, amelyben az NKB székhelye van, nulla százalékos kamattal kell díjazni. Amennyiben ezen a napon a betéti konstrukciók kamata negatív, akkor a betéti konstrukciók kamatát meg nem haladó mértékű kamat alkalmazandó. A negatív kamat a betétesnek az érintett NKB-val számára történő fizetés kötelezettségével jár, beleértve ezen NKB jogát az adott kormányzati betéti számla megfelelő megterhelésére.
   (2)   Az (1) bekezdés a) csak abban az esetben alkalmazandó, ha a Kormányzótanács a betéti konstrukciók kamatának nulla százalék alá történő csökkentéséről határoz, és b) az az EKB/2014/9 iránymutatás 5. cikke (3) bekezdésével és 11. cikkével együttesen értelmezendő, feltéve, hogy az EKB/2014/9 iránymutatás a Kormányzótanács betéti konstrukciók kamatának nulla százalék alá történő csökkentéséről szóló határozatát megelőző naptári napon csak az NKB-knál tartott lekötött betétek fennmaradó egyenlegére és fennmaradó vonatkozó lejáratára alkalmazandó.
   (3)   Az Európai Unió/a Nemzetközi Valutaalap és a más összehasonlítható pénzügyi támogatási programokhoz kapcsolódó, az NKB-knál vezetett számlákon tartott kormányzati betétekre az EKB/2014/9 iránymutatás 5. cikkének (1) bekezdésében említett mértékű, vagy nulla százalékos díjazás közül a magasabb vonatkozik, de e betéteket nem kell figyelembe venni az (1) bekezdésben említett értékhatár összegének számítása során.
   5. cikk
   Az EKB-nál tartott egyes betétek kamatozása
   Az EKB/2003/14 (4), az EKB/2010/31 (5) és az EKB/2010/17 határozattal (6) összhangban az EKB-nál fenntartott számlák továbbra is a betéti konstrukciók kamatával kamatoznak. Amennyiben azonban e számlákon azon időpontot megelőzően kell betétet tartani, hogy az adott mechanizmusra alkalmazandó jogi vagy szerződéses szabályokkal összhangban fizetést kellene teljesíteni, az ilyen betétek az ezen előzetes időszak alatt a betéti konstrukciók kamata vagy nulla százalék közül a magasabbnak megfelelő mértéken kamatoznak.
   6. cikk
   Hatálybalépés
   Ez a határozat az Európai Unió Hivatalos Lapjában való kihirdetésének napján lép hatályba.

      Kelt Frankfurt am Mainban, 2014. június 5-én.

            az EKB elnöke

         Mario DRAGHI

      (1)  HL L 331., 2011.12.14., 1. o.

      (2)  HL L 30., 2013.1.30., 1. o.

      (3)  HL L 159., 2014.5.28., 56. o.

      (4)  Az EKB 2003. november 7-i EKB/2003/14 határozata az Európai Közösség által a középtávú pénzügyi támogatási mechanizmus keretében végzett hitelnyújtási és hitelfelvételi műveletek kezeléséről (HL L 297., 2003.11.15., 35. o.).

      (5)  Az EKB 2010. december 20-i EKB/2010/31 határozata az azon tagállamoknak nyújtandó EFSF-hitelekkel kapcsolatos fizetések feldolgozására szóló számlák megnyitásáról, amelyek pénzneme az euro (Hl L 10., 2011.1.14., 7. o.).

      (6)  Az EKB 2010. október 14-i EKB/2010/17 határozata az Unió által az európai pénzügyi stabilizációs mechanizmus keretében végzett forrásbevonási és hitelezési műveletek nyilvántartásáról (HL L 275., 2010.10.20., 10. o.).


title: 2008/885/EK: A Tanács határozata ( 2008. november 20. ) a Régiók Bizottsága kilenc román tagjának és tizenegy román póttagjának kinevezéséről

text:
               27.11.2008

               HU

               Az Európai Unió Hivatalos Lapja

               L 317/14

      A TANÁCS HATÁROZATA

   (2008. november 20.)
   a Régiók Bizottsága kilenc román tagjának és tizenegy román póttagjának kinevezéséről
   (2008/885/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 263. cikkére,
   tekintettel a román kormány javaslatára,
   mivel:

               (1)

               A Tanács 2006. január 24-én elfogadta a Régiók Bizottsága tagjainak és póttagjainak a 2006. január 26-tól2010. január 25-ig tartó időszakra történő kinevezéséről szóló 2006/116/EK határozatot (1). A Tanács 2007. január 1-jén elfogadta a Régiók Bizottsága bolgár és román tagjainak és póttagjainak kinevezéséről szóló 2007/6/EK határozatot (2).

               (2)

               Emil CALOTĂ, Serghei Florin ANGHEL, Doru Laurian BĂDULESCU, Jenel COPILĂU, János DEMETER, Ileana Viorica ION, Gheorghe BACIU, Adriean VIDEANU és Liviu Nicolae DRAGNEA hivatali idejének lejártát követően a Régiók Bizottsága kilenc tagjának helye megüresedett.

               (3)

               Lucian FLAIȘER, Corneliu BICHINEȚ, Dan Mihai GROZA, Ion OPRESCU, Răducu George FILIPESCU, Edita Emöke LOKODI, Tudor PENDIUC, Nicușor Daniel CONSTANTINESCU, Dumitru Teodor BANCIU, Alexandru CORCODEL és Dragoș BENEA hivatali idejének lejártát követően a Régiók Bizottsága tizenegy póttagjának helye megüresedett,

         A KÖVETKEZŐKÉPPEN HATÁROZOTT:
   1. cikk
   A Régiók Bizottsága tagjának/póttagjának a hivatali idő hátralévő részére, azaz 2010. január 25-ig a következő személyeket nevezi ki:

               a)

               tagként:

                           —

                           Mircea COSMA, președintele Consiliului Județean Prahova,

                           —

                           Răducu George FILIPESCU, președintele Consiliului Județean Călărași,

                           —

                           Edita Emöke LOKODI, președintele Consiliului Județean Mureș,

                           —

                           Gheorghe BUNEA STANCU, președintele Consiliului Județean Brăila,

                           —

                           Ion PRIOTEASA, președintele Consiliului Județean Dolj,

                           —

                           Tudor PENDIUC, primarul municipiului Pitești,

                           —

                           Gheorghe FALCĂ, primarul municipiului Arad,

                           —

                           Decebal ARNĂUTU, primarul orașului Târgu-Neamț,

                           —

                           Vasile SAVA, primarul orașului Țăndărei;

               b)

               póttagként:

                           —

                           Silvian CIUPERCĂ, președintele Consiliului Județean Ialomița,

                           —

                           Mircea Ioan MOLOȚ, președintele Consiliului Județean Hunedoara,

                           —

                           Árpád Szabolcs CSEHI, președintele Consiliului Județean Satu-Mare,

                           —

                           Liviu Nicolae DRAGNEA, președintele Consiliului Județean Teleorman,

                           —

                           Gheorghe FLUTUR, președintele Consiliului Județean Suceava,

                           —

                           Marian OPRIȘAN, președintele Consiliului Județean Vrancea,

                           —

                           Gheorghe NICHITA, primarul municipiului Iași,

                           —

                           George SCRIPCARU, primarul municipiului Brașov,

                           —

                           Péter FERENC, primarul orașului Sovata,

                           —

                           Mariana MIRCEA, primarul orașului Cernavodă,

                           —

                           Adrian Ovidiu TEBAN, primarul orașului Cugir.

         2. cikk
   Ez a határozat az elfogadásának napján lép hatályba.

      Kelt Brüsszelben, 2008. november 20-án.

            a Tanács részéről

            az elnök

         B. LAPORTE

      (1)  HL L 56., 2006.2.25., 75. o.

      (2)  HL L 1., 2007.1.4., 13. o.


title: A Tanács (EU) 2016/1749 határozata (2016. június 17.) az Egészségügyi Világszervezetnek a dohányzás visszaszorításáról szóló keretegyezményéhez csatolt, a dohánytermékek illegális kereskedelmének felszámolásáról szóló jegyzőkönyvnek az Európai Unió működéséről szóló szerződés harmadik része V. címének hatálya alá tartozó rendelkezések kivételével az Európai Unió nevében történő megkötéséről

text:
               1.10.2016

               HU

               Az Európai Unió Hivatalos Lapja

               L 268/1

         A TANÁCS (EU) 2016/1749 HATÁROZATA
   (2016. június 17.)
   az Egészségügyi Világszervezetnek a dohányzás visszaszorításáról szóló keretegyezményéhez csatolt, a dohánytermékek illegális kereskedelmének felszámolásáról szóló jegyzőkönyvnek az Európai Unió működéséről szóló szerződés harmadik része V. címének hatálya alá tartozó rendelkezések kivételével az Európai Unió nevében történő megkötéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak a 218. cikke (6) bekezdésének a) pontjával és (8) bekezdése második albekezdésével együtt értelmezett 33., 113., 114. és 207. cikkére,
   tekintettel az Európai Bizottság javaslatára,
   tekintettel az Európai Parlament egyetértésére,
   mivel:

               (1)

               A Tanács a 2004/513/EK határozattal (1) jóváhagyta a dohányzás visszaszorításáról szóló Egészségügyi Világszervezet (WHO) keretegyezmény (a továbbiakban: a keretegyezmény) Közösség nevében való megkötését.

               (2)

               A 2013/744/EU tanácsi határozatnak (2) és a 2013/745/EU tanácsi határozatnak (3) megfelelően 2013. december 20-án aláírták az Egészségügyi Világszervezetnek a dohányzás visszaszorításáról szóló keretegyezményéhez csatolt, a dohánytermékek illegális kereskedelmének felszámolásáról szóló jegyzőkönyvet (a továbbiakban: jegyzőkönyv), feltételezve annak későbbi megkötését.

               (3)

               A jegyzőkönyv jelentős hozzájárulás a dohánytermékek tiltott kereskedelme valamennyi formájának megszüntetésére irányuló nemzetközi erőfeszítésekhez, valamint ezen keresztül az adó- és vámfizetési kötelezettség megkerülése elleni küzdelemhez és a dohánytermékek kínálatának csökkentéséhez, a keretegyezmény 15. cikkének megfelelően. A jegyzőkönyv hozzájárul a dohánytermékek belső piacának zökkenőmentes működéséhez is, eközben biztosítja a közegészség magas szintjét.

               (4)

               Az Unió kizárólagos hatáskörrel rendelkezik a jegyzőkönyv számos rendelkezése tekintetében, amelyek az Unió közös kereskedelempolitikájának hatálya alá tartoznak, vagy amelyekre vonatkozóan az Unió közös szabályokat határozott meg (4). A jegyzőkönyv befolyásolhatja a fent említett közös szabályokat, vagy módosíthatja azok hatályát. A jegyzőkönyvet ezért az Európai Unió nevében az Unió hatáskörébe tartozó ügyek tekintetében kell csak aláírni, amennyiben a jegyzőkönyv befolyásolhatja ezeket a közös szabályokat, vagy módosíthatja a hatályukat.

               (5)

               A jegyzőkönyv megkötésével az Unió nem fog megosztott hatásköröket gyakorolni, ezért a tagállamok megtartják hatáskörüket a jegyzőkönyvben szereplő azon területeken, amelyek nem befolyásolják a közös szabályokat, illetve nem módosítják azok hatályát.

               (6)

               A jegyzőkönyv 14., 16., 26., 29. és 30. cikke a büntetőügyekben folytatott igazságügyi együttműködéssel és a bűncselekményi tényállások meghatározásával kapcsolatosak, ezért az Európai Unió működéséről szóló szerződés harmadik része V. címének hatálya alá tartoznak. E rendelkezésekre vonatkozóan folyamatban van az (EU) 2016/1750 tanácsi határozat (5) elfogadása e határozat elfogadásával párhuzamosan.

               (7)

               A jegyzőkönyvet az Unió hatáskörébe tartozó ügyek tekintetében jóvá kell hagyni,

         ELFOGADTA EZT A HATÁROZATOT:
   1. cikk
   A dohányzás visszaszorításáról szóló WHO-keretegyezményhez csatolt, a dohánytermékek illegális kereskedelmének felszámolásáról szóló jegyzőkönyvet – az Európai Unió működéséről szóló szerződés harmadik része V. címének hatálya alá tartozó rendelkezéseinek és különösen ennek 14., 16., 26., 29. és 30., cikkeinek a kivételével – a Tanács az Unió nevében jóváhagyja.
   A jegyzőkönyv szövegét csatolták e határozathoz.
   2. cikk
   A Tanács elnöke felhatalmazást kap arra, hogy kijelölje azon személy(eke)t, aki(k) jogosult(ak) arra, hogy az Unió nevében letétbe helyezze (helyezzék):

               a)

               a jegyzőkönyv 44. cikkének (1) bekezdésével összhangban a megerősítő okiratot;

               b)

               a jegyzőkönyv 44. cikkének (3) bekezdésének megfelelően az e határozat II. mellékletben szereplő hatásköri nyilatkozatot.

         3. cikk
   Ez a határozat az Európai Unió Hivatalos Lapjában való kihirdetésének napján lép hatályba.

      Kelt Luxembourgban, 2016. június 17-én.

            a Tanács részéről

            az elnök

         J.R.V.A. DIJSSELBLOEM

      (1)  A Tanács 2004/513/EK határozata (2004. június 2.) a WHO Dohányzás-ellenőrzési Keretegyezményének elfogadásáról (HL L 213., 2004.6.15., 8. o.).

      (2)  A Tanács 2013/744/EU határozata (2013. december 9.) az Egészségügyi Világszervezetnek a dohányzás visszaszorításáról szóló keretegyezményéhez csatolt, a dohánytermékek illegális kereskedelmének felszámolásáról szóló jegyzőkönyvnek a büntetőügyekben folytatott igazságügyi együttműködéssel, a bűncselekmények fogalommeghatározásával és a rendőrségi együttműködéssel kapcsolatos kötelezettségekre vonatkozó rendelkezései tekintetében az Európai Unió nevében történő aláírásáról (HL L 333., 2013.12.12., 73. o.).

      (3)  A Tanács 2013/745/EU határozata (2013. december 9.) az Egészségügyi Világszervezetnek a dohányzás visszaszorításáról szóló keretegyezményéhez csatolt, a dohánytermékek illegális kereskedelmének felszámolásáról szóló jegyzőkönyvnek a büntetőügyekben folytatott igazságügyi együttműködéssel, a bűncselekmények fogalommeghatározásával és a rendőrségi együttműködéssel kapcsolatos kötelezettségekre vonatkozó rendelkezései kivételével, az Európai Unió nevében történő aláírásáról (HL L 333., 2013.12.12., 75. o.).

      (4)  Az Európai Parlament és a Tanács 2014/40/EU irányelve (2014. április 3.) a tagállamoknak a dohánytermékek és kapcsolódó termékek gyártására, kiszerelésére és értékesítésére vonatkozó törvényi, rendeleti és közigazgatási rendelkezései közelítéséről és a 2001/37/EK irányelv hatályon kívül helyezéséről (HL L 127., 2014.4.29., 1. o.).
   Az Európai Parlament és a Tanács 2005/60/EK irányelve (2005. október 26.) a pénzügyi rendszereknek a pénzmosás, valamint terrorizmus finanszírozása céljára való felhasználásának megelőzéséről (HL L 309., 2005.11.25., 15. o.).
   Az Európai Parlament és a Tanács 952/2013/EU rendelete (2013. október 9.) az Uniós Vámkódex létrehozásáról (HL L 269., 2013.10.10., 1. o.).
   A Tanács 2008/118/EK irányelve (2008. december 16.) a jövedéki adóra vonatkozó általános rendelkezésekről és a 92/12/EGK irányelv hatályon kívül helyezéséről (HL L 9., 2009.1.14., 12. o.);
   A Tanács 2011/64/EU irányelve (2011. június 21.) a dohánygyártmányokra alkalmazott jövedéki adó szerkezetéről és adókulcsáról (HL L 176., 2011.7.5., 24. o.).

      (5)  A Tanács (EU) 2016/1750 határozata (2016. június 17.) az Egészségügyi Világszervezetnek a dohányzás visszaszorításáról szóló keretegyezményéhez csatolt, a dohánytermékek illegális kereskedelmének felszámolásáról szóló jegyzőkönyvnek a büntetőügyekben folytatott igazságügyi együttműködéssel és a bűncselekményi tényállások meghatározásával kapcsolatos kötelezettségekre vonatkozó rendelkezései tekintetében az Európai Unió nevében történő megkötéséről (Lásd e Hivatalos Lap 6. oldalát).

      MELLÉKLET

         AZ EURÓPAI UNIÓNAK A DOHÁNYTERMÉKEK ILLEGÁLIS KERESKEDELMÉNEK FELSZÁMOLÁSÁRÓL SZÓLÓ JEGYZŐKÖNYV ÁLTAL SZABÁLYOZOTT KÉRDÉSEK TEKINTETÉBEN FENNÁLLÓ HATÁSKÖRÖK TÁRGYÁBAN

         (A JEGYZŐKÖNYV 44. CIKKE ALAPJÁN TETT NYILATKOZATA)

      Az Európai Unió (a továbbiakban: EU) az Egészségügyi Világszervezetnek a dohányzás visszaszorításáról szóló keretegyezményéhez csatolt, a dohánytermékek illegális kereskedelmének felszámolásáról szóló jegyzőkönyv (a továbbiakban: jegyzőkönyv) 44. cikkének megfelelően benyújtja a hatáskörökről szóló következő nyilatkozatot, amely meghatározza azokat a kategóriákat és szakpolitikai területeket, amelyek tekintetében az EU tagállamai hatásköröket ruháztak az EU-ra a jegyzőkönyv által érintett területeken.
      1.   Általános alapelvek

      Az EUMSZ 2–6. cikke rögzíti az Unió hatáskörébe tartozó kategóriákat és területeket. Ha egy meghatározott területen a Szerződések kizárólagos hatáskört ruháznak az EU-ra, e területen kizárólag az EU alkothat és fogadhat el kötelező erejű jogi aktust, a tagállamok pedig csak annyiban, amennyiben őket az EU erre felhatalmazza, vagy ha annak célja az EU által elfogadott jogi aktusok végrehajtása. Ha egy meghatározott területen a Szerződések a tagállamokkal megosztott hatáskört ruháznak az EU-ra, e területen mind az EU, mind pedig a tagállamok alkothatnak és elfogadhatnak kötelező erejű jogi aktusokat. A tagállamok e hatáskörüket csak olyan mértékben gyakorolhatják, amilyen mértékben az EU hatáskörét nem gyakorolta. A tagállamok olyan mértékben gyakorolhatják újra a hatáskörüket, amilyen mértékben az Unió úgy határozott, hogy lemond hatáskörének gyakorlásáról.
      A nemzetközi megállapodások megkötése tekintetében az EUMSZ 3. cikkének (1) bekezdésében felsorolt szakpolitikai területeken kizárólag az EU rendelkezik hatáskörrel. Az EUMSZ 4. cikkének (2) bekezdésében felsorolt szakpolitikai területeken az EU és a tagállamok megosztják hatásköreiket, de olyan esetekben csak az EU rendelkezik hatáskörrel, amikor az EUMSZ 3. cikkének (2) bekezdése értelmében a tervezett fellépés az EU hatásköreinek belső gyakorlásához szükséges, illetve annyiban, amennyiben a megállapodás rendelkezései a közös szabályokat érintik, vagy azok alkalmazási körét megváltoztatják; amennyiben ez az eset nem áll fenn (azaz nem teljesülnek az EUMSZ 3. cikke (2) bekezdésének feltételei), a tagállamok gyakorolhatják hatáskörüket ezeken a szakpolitikai területeken.
      A Szerződések által az EU-ra nem ruházott hatáskörök az EU tagállamainak hatáskörébe tartoznak.
      A jegyzőkönyv 44. cikkének megfelelően az EU megfelelő értesítést tesz hatásköreinek bármely lényeges módosulásáról anélkül, hogy ez előfeltételt képezne a jegyzőkönyv által érintett kérdésekkel kapcsolatos hatásköreinek gyakorlásához.
      2.   Az EU kizárólagos hatásköre

      2.1.   Az EU kizárólagos hatáskörrel rendelkezik a jegyzőkönyv által szabályozott azon kérdések tekintetében történő eljárásra, amelyek az EU közös kereskedelempolitikájának keretébe tartoznak (az EUMSZ 207. cikke).
      2.2.   Ezen túlmenően az EU csak annyiban rendelkezik kizárólagos hatáskörrel a jegyzőkönyv által szabályozott azon kérdések tekintetében történő eljárásra, amelyek a vámügyi együttműködésnek (EUMSZ, 33. cikk), a belső piacra vonatkozó jogszabályok közelítésének (EUMSZ, 113. és 114. cikk), a büntetőügyekben folytatott igazságügyi együttműködésnek (EUMSZ, 82. cikk), a bűncselekményi tényállások meghatározásának (EUMSZ, 83. cikk) a keretébe tartoznak, amennyiben egy adott uniós jogi aktus rendelkezései olyan közös szabályokat hoznak létre, amelyeket a jegyzőkönyvben foglalt rendelkezések érinthetnek, vagy amelyek alkalmazási körét megváltoztathatják.
      Az alábbiakban felsorolt uniós jogi aktusok szemléltetik, hogy az Unió milyen mértékben gyakorolja e területen az Európai Unió működéséről szóló szerződéssel összhangban lévő belső hatáskörét. Minden egyes intézkedés konkrét rendelkezéseire való pontos hivatkozással kell értékelni az ezen aktusokból fakadó kizárólagos uniós hatáskörnek és különösen annak a mértékét, hogy e rendelkezések mennyiben hoznak létre olyan közös szabályokat, amelyek esetében fennáll a kockázat, hogy a jegyzőkönyvben vagy az annak végrehajtásaként elfogadott valamely jogi aktusban foglalt rendelkezések e szabályokat érinthetik, illetve alkalmazási körüket megváltoztathatják.

                  —

                  Az Európai Parlament és a Tanács 2014/40/EU irányelve (2014. április 3.) a tagállamoknak a dohánytermékek és kapcsolódó termékek gyártására, kiszerelésére és értékesítésére vonatkozó törvényi, rendeleti és közigazgatási rendelkezései közelítéséről és a 2001/37/EK irányelv hatályon kívül helyezéséről (HL L 127., 2014.4.29., 1. o.);

                  —

                  Az Európai Parlament és a Tanács 2005/60/EK irányelve (2005. október 26.) a pénzügyi rendszereknek a pénzmosás, valamint terrorizmus finanszírozása céljára való felhasználásának megelőzéséről (HL L 309., 2005.11.25., 15. o.);

                  —

                  Az Európai Parlament és a Tanács 952/2013/EU rendelete (2013. október 9.) az Uniós Vámkódex létrehozásáról (HL L 269., 2013.10.10., 1. o.);

                  —

                  A Tanács 2008/118/EK irányelve (2008. december 16.) a jövedéki adóra vonatkozó általános rendelkezésekről és a 92/12/EGK irányelv hatályon kívül helyezéséről (HL L 9., 2009.1.14., 12. o.);

                  —

                  A Tanács 2011/64/EU irányelve (2011. június 21.) a dohánygyártmányokra alkalmazott jövedéki adó szerkezetéről és adókulcsáról (HL L 176., 2011.7.5., 24. o.);

                  —

                  A Tanács 2001/500/IB kerethatározata (2001. június 26.) a pénzmosásról, valamint a bűncselekményhez felhasznált eszközök és az abból származó jövedelmek azonosításáról, felkutatásáról, befagyasztásáról, lefoglalásáról és elkobzásáról (HL L 182., 2001.7.5., 1. o.);

                  —

                  A Tanács jogi aktusa (1995. július 26.) az Európai Közösségek pénzügyi érdekeinek védelméről szóló egyezmény létrehozásáról (HL C 316., 1995.11.27., 48. o.).

            3.   A tagállamok hatásköre

      A 2.1. és 2.2. pontban nem említett, a jegyzőkönyv által szabályozott kérdések tekintetében – amelyek tekintetében az EU nem rendelkezik kizárólagos hatáskörrel –, a tagállamok továbbra is jogosultak eljárni.